《将之宣城留别吴门效白乐天体》
宋代·林希

被诏守东吴，夜渡扬子津。拭目迎家山，洗我京洛尘。

此邦多贤豪，况复平生亲。初欲循故事，公宴月三旬。

庶以叙契阔，岂徒乐吾身。临州未阅月，吏牍方纷纭。

避嫌俄得请，主地翻为宾。樽酒未重持，行乐知何因。

物理可胜叹，俯仰迹已陈。趣整震泽帆，遥挹敬亭春。

五月而报政，速哉彼齐人。今我若置邮，何德于吴民。

举手谢吴民，自笑行役频。使君不能诗，烦汝迎送勤。

来惭白太守，去愧谢宣城。

作者简介：（约1035—约1101）宋福州福清人，字子中，号醒老。林概子。仁宗嘉祐二年进士。神宗熙宁中，同知太常礼院，遣使高丽，惧而辞行，责监杭州楼店务。哲宗亲政，为中书舍人，修《神宗实录》。时尽黜元祐群臣，密预其议，起草贬斥司马光等数十人诏令。绍圣四年，擢同知枢密院事，次年罢知毫州，徙太原府。徽宗立，移大名府等地。卒谥文节。有《两朝宝训》。